《黄景咏夫妇七十》
宋代·陈藻

身形清且瘦，乾坤一竿竹。
欺雪可千年，必寿先五福。
易道古难可，阳九配阴六。
先后期月间，唱随来相逐。
夫天君职閒，妇地臣劳服。
觞咏恣优游，生理闺房熟。
今春古稀会，元夜增和淑。
二老出劝酬，笑谈相往复。
织女戏牛郎，辍耕归辟谷。
仙翁答王母，蟠桃真胜肉。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。